钦定古今图书集成/明伦汇编/官常典/第794卷 > 贺扬庭
## 钦定古今图书集成/明伦汇编/官常典/第794卷 > 贺扬庭

按《金史》本传：“扬庭，字公叟，曹州济阴人也。登天德三
年经义进士第，调范县主簿，兼尉籍，有治声。大定十
三年，由安肃令补尚书省令史，授沁南军节度副使，
入为监察御史，历右司都事、户部员外郎、侍御史、右
司员外郎。世宗喜其刚果，谓扬庭曰：‘南人矿直，敢为
汉人，性奸，临事多避难。异时南人不习词赋，故中第
者少。近年河南、山东人中第者多，殆胜汉人为官’。”俄
以廉能迁户部郎中，进官二阶。顷之，授左司郎中，改
刑部侍郎、山东东路转运使。章宗即位，初置九路提
刑司，驿召赴阙，授山东东、西路提刑使。扬庭性疾恶，
纤介不少容。明昌改元，诏诸路提刑使入见，亲问所
察事条，至扬庭，则斥之曰：“尔何治之烦也？”明年夏，除
洺州防御使。时岁歉民饥，扬庭谕蓄积之家，令出所
馀以粜之，饥者获济，洺人为之立石颂德。改陕西西
路转运使，表乞致仕，上曰：“扬庭，能干者也，当何如？”右
丞刘玮言其疾，遂许之。卒，年六十七。